b'\n_START_ARTICLE_\nKristian M\xc3\xb6ller\n_START_PARAGRAPH_\nKarl Edvard Kristian M\xc3\xb6ller (s. 3. kes\xc3\xa4kuuta 1948 Helsinki) on Aalto-yliopiston kauppakorkeakoulun markkinoinnin professori._NEWLINE_M\xc3\xb6llerin vanhemmat ovat merikapteeni Paul Runar M\xc3\xb6ller ja Ilma Maria Piipponen. H\xc3\xa4n tuli ylioppilaaksi 1967 ja valmistui Helsingin kauppakorkeakoulusta ekonomiksi 1970, kauppatieteen kanditaatiksi 1971, lisensiaatiksi 1977 ja tohtoriksi 1979. M\xc3\xb6ller toimi Suomen Akatemian tutkimusassistenttina 1979-1980 ja on my\xc3\xb6hemmin ollut Suomen Akatemian varttunut tutkija useaan otteeseen. Helsingin kauppakorkeakoulun liiketaloustieteen yliassistentti h\xc3\xa4n oli 1980-1983 ja dosentti 1981-1987, Vaasan yliopiston liiketaloustieteen professori 1983-1987 (vv.) ja Helsingin kauppakorkeakoulun ja sittemmin Aalto-yliopiston kauppakorkeakoulun markkinoinnin professori vuodesta 1987. Tampereen yliopiston dosentti M\xc3\xb6ller on vuodesta 1990. H\xc3\xa4n oli vierailevana tutkijana Pennsylvanian valtionyliopistossa 1987-1988 ja 1991 sek\xc3\xa4 vierailevana professorina European Institute for Advanced Studies in Management -instituutissa Brysseliss\xc3\xa4 1982 ja 1992 sek\xc3\xa4 Aston-yliopistossa Birminghamissa Englannissa._NEWLINE_M\xc3\xb6ller on ollut vierailevana tutkijana my\xc3\xb6s Bathin yliopistossa (2003) ja Kalifornian yliopistossa Berkeleyss\xc3\xa4 (2010-2011). H\xc3\xa4nen tutkimuksensa kohteena ovat olleet erityisesti liike-el\xc3\xa4m\xc3\xa4n verkostot, mukaan lukien verkostojen kehittyminen ja ominaisuudet, joista h\xc3\xa4n on julkaissut muun muassa Senja Svahnin kanssa. _NEWLINE_M\xc3\xb6llerin puoliso vuodesta 1971 on Pirkko Marjatta Emaus .'